**Класная гадзіна ў 1 класе**

**Тэма: “Мы – беларусы”**

**Настаўнік – Лакевіч Таццяна Станіславаўна**

**Мэта:** сфарміраваць у вучняў уяўленні аб беларускай нацыі.

**Задачы:**

- раскрыць адметныя якасці беларусаў, нашых продкаў;

- пазнаёміць вучняў з дзяржаўнымі сімваламі Рэспублікі Беларусь;

- развіваць кемлівасць, увагу, вусную мову;

- выхоўваць павагу да роднай мовы, да беларускага народа, яго гістарычнага мінулага, культурнай спадчыны.

**Настаўнік:**

Добры дзень, паважаныя вучні. Мне вельмі прыемна зноў сустрэцца з вамі.

Падніміце руку тыя, хто лічыць, што на карце Беларусь нагадвае кляновы лісток.

Усміхніцеся тыя, хто ганарыцца сваёй вёскай.

Папляскайце ў далоні тыя, хто падарожнічаў па нашай краіне.

**Вучань 1**

На карце вялікага свету

Яна, як кляновы лісток,

Песня гарачага лета,

Крынічнай вады глыток.

Мяжуе з Польшчай, Украінай,

Расіяй, Латвіяй, Літвой

Твой родны край, твая Айчына,

Жыццё тваё і гонар твой.

I ты яе запомні імя,

Як неба, сонца і зару.

Твая зямля, твая Радзіма

Названа светла: Беларусь!

**Настаўнік:**

Беларусь наша Радзіма. Якая ж яна наша зямля?

Гэта залатыя палі збажыны з сінімі вочкамі васількоў, светлыя ад бяроз гаі, што аглухлі ад птушынага звону, і пушчы, падобныя на храмы, пушчы, дзе горда нясуць свае кароны алені. Гэта бясконцыя рэкі, дзе плешчуцца бабры, і амаль 11тысяч азёр, чыстых, як усмешка дзіцяці.

А скажыце, як называюць людзей, якія жывуць ў Беларусі? (беларусы) Тэма сённяшняга занятку “Мы – беларусы”. А вось каго можна лічыць беларусамі мы даведаемся на працягу нашага занятку.

***1 прыпынак “Сімвалы”***

***Настаўнік:*** Што дапамагае адрознівацца краінам адна ад адной? *(Сімвалы)*

У кожнага чалавека ёсць імя, прозвішча і імя па бацьку, так і ў любой дзяржавы ёсць свая сімволіка.

А што з’яўляецца сімволікай кожнай краіны мы даведаемся з гульні “Згубіліся словы”

**Гульня «Згубіліся словы»***(Да дошкі прымацаваны літары на магнітах.)*

**Настаўнік:**

Кожная краіна мае свае дзяржаўныя сімвалы. Трэба пераставіць літары так, каб атрымаліся словы — назвы сімвалаў.

*(Па аднаму (па чарзе) вучні выходзяць да дошкі i ставяць літары на свае месцы. Kaлi слова адгадана правільна, з'яўляецца яго выява.*

*г с я ц /сцяг/, г б е р /герб/, і г н м /гімн/)*

**Настаўнік:**

Афіцыйнымі сімваламі любой краіны з’яўляюцца Дзяржаўны герб, Дзяржаўны гімн і Дзяржаўны сцяг, якія аб’ядноўваюць усіх жыхароў гэтай краіны. Ёсць яны і ў нас. Дзяржаўны герб, Дзяржаўны гімн і Дзяржаўны сцяг – гэта твар нашай дзяржавы, які адрознівае яе ад другіх краін свету. Гэта афіцыйныя сімвалы дзяржавы, іх павінен ведаць кожны беларус. Але ёсць яшчэ і не афіцыйныя сімвалы. Якія гэта сімвалы - вы даведаецеся, калі выканаеце наступнае заданне. *(дзяленне на групы, складаюць выявы васілька, бусла, нацыянальнай бібліятэкі)*

Як вы думаеце, ці ёсць яшчэ што-небудзь, што асацыіруюецца з нашай краінай?

Безумоўна, ёсць. І гэта мы называем неафіцыйнымі сімваламі беларускага краю.

**Нацыянальная птушка Беларусі**

Якая птушка стала сімвалам беларускага краю? (*Бусел*)

Як вы лічаце, чаму менавіта бусел займае ганаровае месца? (*Бусел – белая птушка Белай Русі.*)

*Васілёк – адна з самых любімых у народзе кветак.*

Сімваламі якога музыкальнага фестывалю стаў васілёк? (*Славянскі Базар ў Віцебску*)

Паглядзіце што ў вас атрымалася. Гэта неафіцыйныя сімвалы нашай краіны. Мы таксама павінны іх ведаць.

***2 прыпынак “Родная мова”***

**Настаўнік.** У кожнага народа ёсць свая мова, якой ён адрозніваецца ад іншых народаў. Беларускі народ мае сваю родную беларускую мову. Яна прыгожая, мілагучная, спеўная, лагодная. Мы, беларусы, ганарымся сваёй роднай беларускай мовай. *( Вучні чытаюць запіс на дошцы: “Хто не шануе сваю родную мову, той не шануе сам сябе”. Ф. Багушэвіч.)*

Зараз мы даведаемся, як добра вы ведаеце нашу родную мову. Зараз мы з вамі пабудзем перакладчыкамі. Хто такія перакладчыкі?

**Гульня “Перакладчыкі”. *(****Вучні перакладаюць словы з рускай мовы на беларускую.)*

Карандаш - *аловак*

Родина - *Радзіма*

Тетрадь - *сшытак*

Учебник - *падручнік*

Утро - *раніца*

Учитель – *настаўнік*

Ці любіце вы беларускія казкі?

**Гульня”Цудоўны мяшочак”(Вядучы паказвае прадмет,дзеці называюць казку)**

- яйка- “Курачка – раба”

- гусінае пяро “Піліпка – сынок”

- хатка “Зайкава хатка”

- каласок “Пшанічны каласок”

Настаўнік : Да нас прыйшлі тэлеграмы, а змест іх незвычайны. А чаму? Таму што ў іх дасланы ўрыўкі з беларускіх народных казак. А нам трэба здагадацца з якіх.

1. Коце, браце!

Мяне ліска нясе

У высокія горы,

У глыбокія норы,

На барах, на карчах

Аж бярэ мяне страх! (“Коцік, пеўнік і лісіца”)

2. Жылі дзед і баба. Быў у іх сынок. Ды такі малы, што з –пад шапкі не відаць. Не большы закулак. (Сынок з кулачок)

3. Нідзе не была. Нічога не ела, нічога не піла. Толькі як бегла цераз масток ухапіла кляновы лісток, а як бегла ля крынічкі, ухапіла кропельку вадзічкі. (“Каза – манюка”)

4. Ачухаўся воўк, пакруціў галавою і разважае сам з сабою:”Цікава: з’еў я яго ці не?” А тым часам касец скончыў работу ды ідзе да хаты. Пачуў ён воўкавы словы і кажа: “З’есці то не з’еў, але паспытаў лёгкага хлеба. (“Лёгкі хлеб”)

5. Мароз Сіні Нос толькі пана дагнаў

Як спужаўся пан, ажно застагнаў. (“Два Маразы”)

**ЗАГАДКІ**

Як вы думаеце, для чаго загадваюць загадкі? Правільна яны вучаць думаць,развіваюць кемлівасць, фантазію. Дык давайце падумаем разам.

1. Сіняя посцілка ўвесь свет накрыла (неба)

2. Што нас корміць, а есці не просіць? (зямля)

3. Стукае, грукае, а нідзе яго не відаць? (гром)

4. На дварэ гарою, а ў хаце вадою. (снег)

5. Прыйшла чорна маці, усіх паклала спаці(ноч)

Я нарадзіўся беларусам,

Беларусам буду жыць!

Мову родную вучуся

Шанаваць, цаніць, любіць! *В.Швед*

Такімі словамі заклікае нас сучасны паэт Віктар Швед, каб мы любілі і шанавалі родную мову.

**3 прыпынак “Спадчына”**

**Традыцыі**

А, які народ без сваіх традыцый! Што такое традыцыі?

Традыцыі – гэта тое, што пераходзіць ад аднаго пакалення да другога, тое, што перайшло ў спадчыну ад нашых продкаў. А самай цікавай і любімай традыцыяй з’яўляецца святкаванні беларускіх свят. Народныя святы ўзніклі ў глыбокай старажытнасці і звернуты да прыроды. Сама прырода і вызначала дні святаў.

Выбраць бел святы: Сочельник, Вялікдзень, Гуканне вясны, Купалле, Праздник трёх святых королей, Рождество, Хэллоуин, Калядкі.

**Гульні**

Як цудоўна, што вы ведаеце беларускія святы. Ад прадзедаў дасталіся нам яшчэ беларускія народныя гульні. Прайшло шмат часу, але і ў век камп’ютарных тэхналогій яны вабяць такіх вось, як вы спрытных хлапчукоў і дзяўчынак. Яны таксама перадаюцца з пакалення ў пакаленне. У гульнях адлюстроўваюцца лепшыя нацыянальныя традыцыі, характар народа, звычаі. Народныя гульні выхоўваюць у вас дысцыплінаванасць, знаходлівасць, назіральнасць, смеласць.

А зараз час пагуляць.

**Беларуская народная гульня “Маша”.**

Усе становяцца ў кола, пасярэдзіне знаходзіцца Маша з завязанымі вачамі.

Дзеці прыгаворваюць:

Маша, ты пацеха наша!

Ручкі з золата, ножкі з долата,

Валасы кудлатыя, а вочы зыркатыя.

*(Маша хапае каго-небудзь з кола і спрабуе адгадаць, хто гэта. Калі яна адгадае імя дзіцяці, той становіцца Машай, калі не - працягвае лавіць дзяцей і адгадваць).*

Што перадаў мне бацька, маці,

Я буду вечна шанаваць.

Бо для мяне ўсё святое

І я ўдзячны ім за тое.

*Франц Згірскі*

**Знакамітыя людзі**

Гульні, традыцыі, святы – усё гэта культура.

А культура не ствараецца сама па сабе, культуру ствараюць людзі.

Шмат выдатных людзей нарадзіла беларуская зямля. Мы павінны ведаць і шанаваць іх. Вось толькі некалькі гістарычных асоб: Ефрасіння Полацкая, Янка Купала, Якуб Колас, Францыск Скарына.

“ХТО ЁСЦЬ ХТО?”

**Вядучы.**Наколькі добра вы ведаеце знакамітых людзей, якімі ганарыцца Беларусь? Вы атрымалі карткі з пераблытанымі звесткамі. Вам трэба прывесці іх у парадак.

*1) Янка Купала*

*2) Францыск Скарына*

3) Вікторыя Азаранка

4) Пётр Клімук

5) Ксенія Сітнік

а)першадрукар, б) пісьменнік в) спартсменка – тэнісістка, г)касманаўт, д) пераможца Еўрабачання

**Адказы: 1(б), 2(а), 3(в), 4(г), 5(д)**

**Падвядзенне вынікаў. Рэфлексія.**

А цяпер давайце станем у круг і возьмемся за рукі. Прадоўжыце фразу: Я – беларус таму што…….

Вось і закончылася наша падарожжа па прасторах нашай краіны, але гэта толькі сёння. На ўроках мы працягнем падарожнічаць па родным краі, каб яшчэ і яшчэ раз упэўніцца, што наша Беларусь прыгожая і цікавая краіна.

Мне хочацца яшчэ раз нагадаць вам – любіце і шануйце сваю краіну, сваю родную зямлю!